b'\n_START_ARTICLE_\nPesem in pevci\n_START_SECTION_\nVsebina\n_START_PARAGRAPH_\nHedvika se iz slu\xc5\xbebe v Milanu sre\xc4\x8dna pripelje domov na po\xc4\x8ditnice k star\xc5\xa1em in nezakonski h\xc4\x8derkici v tolminsko vasico Vrta\xc4\x8do. Va\xc5\xa1\xc4\x8dani ne marajo fa\xc5\xa1istov, pod vodstvom \xc5\xbeupnika in organista, ki sta velika ljubitelja glasbe, kljubovalno prepevajo doma\xc4\x8de pesmi, najraje tiste, ki jih je fa\xc5\xa1isti\xc4\x8dna oblast prepovedala. Le trije bratje Graparji so oblekli \xc4\x8drne srajce, a jih je va\xc5\xa1ki silak \xc5\xa0tefuc \xc5\xbee po\xc5\xa1teno prebutal, va\xc5\xa1\xc4\x8dani pa se jih izogibljejo. \xc5\xa0tefuc je v hudi stiski, s \xc5\xa1estimi otroki je \xc5\xbee drugi\xc4\x8d vdovec; ker pa sta bili prej\xc5\xa1nji \xc5\xbeeni sestri, bi imel zdaj najraj\xc5\xa1i \xc5\xa1e tretjo sestro, Zano, pa tudi otroci so za to. Toda Zano je \xc5\xbee zaral Graparjev Ludvik, kmalu bo rodila in \xc5\xbeupnik ju pri ma\xc5\xa1i \xc5\xbee vr\xc5\xbee z lece enkrat za trikrat. \xc5\xa0tefuc sku\xc5\xa1a prepre\xc4\x8diti poroko, \xc5\xbeupnika prosi, naj pri Pe\xc4\x8danovih govori zanj: na Pe\xc4\x8danove babe da se je navadil, poleg tega pa bolj potrebuje \xc5\xbeeno kot Ludvik, ki si lahko poi\xc5\xa1\xc4\x8de kak\xc5\xa1no drugo ... \xc5\xbdupnik ga jezen na\xc5\xbeene, z Jerebom se skrivaj napravljata na pot za Ljubljano, tj. ilegalen prehod meje - vse sta pripravljena tvegati, da bi le enkrat sedela v Operi in poslu\xc5\xa1ala prave pevce! Z Nacetovo pomo\xc4\x8djo se res sre\xc4\x8dno izmuzneta prek meje in se odpeljeta v Ljubljano, kjer bla\xc5\xbeena u\xc5\xbeivata v operni glasbi. Nazaj grede pa imata smolo, karabinjeri ju ujamejo in ju strogo zasli\xc5\xa1ujejo dokler ne ugotovijo, da je eden od njiju \xc5\xbeupnik. Ko jim \xc5\xbeupnik \xc5\xa1e razodene njuno ljubezen do glasbe ter jim z lepim baritonom celo zapoje arijo iz italijanske opere, se \xc4\x8disto razne\xc5\xbeijo in jo izpustijo. Medtem se je \xc5\xa0tefuc z rajdo svojih otrok napotil k Pe\xc4\x8danovimm da bi si priboril Zano. Toda Pe\xc4\x8danka, hroma, a hudo odlo\xc4\x8dna in u\xc4\x8dinkovita \xc5\xbeenska, ga zavrne, prepri\xc4\x8dana je, da se mu je zme\xc5\xa1alo. Nato sku\xc5\xa1a \xc5\xa0tefuc pregovoriti Ludvika in ko ta ne popusti, saj ima Zano rad, ga vro\xc4\x8dekrvni \xc5\xa0tefuc vr\xc5\xbee z mostu v potok; Ludvik kli\xc4\x8de na pomo\xc4\x8d, \xc5\xa0tefuc, po du\xc5\xa1i dober ko kruh, sko\xc4\x8di za njim in ga zvle\xc4\x8de iz vode. Naslednji dan je poroka, svatom se v kr\xc4\x8dmi pri Mojem Jezusu pridru\xc5\xbei \xc5\xa0tefuc z otroki in nazdravi \xc5\xbeeninu. Hedvika, ki je zmeraj pri roki za pomo\xc4\x8d odpelje otroke domov. \xc5\xa0tefucu pa zlomek ne da miru, \xc5\xbee precej okajen sklene, da bo k Pe\xc4\x8danovim na svatbo nesel vino, kar je za hi\xc5\xa1o smrtna \xc5\xbealitev. Med svatbo Pe\xc4\x8danka oblastno obra\xc4\x8duna z Ludvikovimi brati fa\xc5\xa1isti, pod Padarjevo komando morajo eksercitirati sredi vasi, nato pa pred svati zapeti prepovedano: Bu\xc4\x8di, morje Adrijansko. Pojavi se \xc5\xa0tefuc z veliko pletenko, nastane pretep, v katerem Ludvik tako tre\xc5\xa1\xc4\x8di \xc5\xa0tefuca po glavi, da se ta sesede. Ludvik je ves iz sebe: vse da \xc5\xa0tefucu, tudi Zano mu da, samo da ne bo mrtev! \xc5\xa0tefuc se takoj zbudi, ho\xc4\x8de prijeti Ludvika za besedo, a Pe\xc4\x8danka mu uka\xc5\xbee z vodo politi oba \xe2\x80\x93 naj se vendar osvestita! Tedaj prite\xc4\x8de Hedvika: br\xc5\xbe po babico, Zana bo rodila! Vsi, tudi \xc5\xbeupnik, morajo po\xc4\x8dakati do jutra in ko se otrok rodi, ga vsa soseska ritualno sprejme: hvalabogu, vse se je sre\xc4\x8dno kon\xc4\x8dalo, le \xc5\xa0tefuc je \xc5\xbealosten. Pe\xc4\x8danko, ki ga tola\xc5\xbei, da bodo tudi njemu na\xc5\xa1li par, na lepem obide razsvetljenje: tu je vendar Hedvika, kakor nala\xc5\xa1\xc4\x8d zanj! Soseska je navdu\xc5\xa1ena, novi \xc5\xbeenin in nevesta se ogledujeta in se za\xc4\x8dudena spra\xc5\xa1ujeta: kako, da nisva \xc5\xbee prej opazila drug drugega? Vsi jima nazdravijo in ubogi \xc5\xbeupnik \xc5\xa1e zmerom ne sme domov, kajti ohcet se nadaljuje.\n_START_SECTION_\nVir povzetka\n_START_PARAGRAPH_\nObnova citirana po: Alenka Goljev\xc5\xa1\xc4\x8dek: Vsebine dram. Taras Kermauner, Noj ali ta\xc5\xa1\xc4\x8dica. Ljubljana: Slovenski gledali\xc5\xa1ki muzej, 1999._NEWLINE_ Portal:Literatura'